Uusi ylioppilastalo

Uusi ylioppilastalo () on Helsingin yliopiston ylioppilaskunnan vuonna 1910 valmistunut ylioppilastalo Helsingissä Mannerheimintien varrella, Vanhan ylioppilastalon vieressä. Ylioppilaskunnan uusin ylioppilastalo se ei Domus Gaudiumin valmistuttua enää ole. 
Uusi ylioppilastalo on osa ylioppilaskunnan omistamaa Kaivopihan kiinteistöä. Siinä sijaitsevat HYYn keskustoimisto sekä useiden osakuntien ja muiden opiskelijajärjestöjen tilat. Lisäksi suurin osa rakennuksesta on vuokrattu ulkopuoliseen liike- ja toimistokäyttöön. 
Uusi ylioppilastalo valmistui vuonna 1910, ja sen suunnittelivat arkkitehdit Armas Lindgren ja Wivi Lönn. Rakennuksessa toimii edelleen viisi Helsingin yliopiston viidestätoista osakunnasta: Eteläsuomalainen osakunta, Savolainen osakunta, Varsinaissuomalainen osakunta, Åbo Nation ja Östra Finlands Nation. Rakennuksen A-rappu on edelleen vain opiskelijatoiminnan käytössä. 
Historia.
Talon alkuperäisiä käyttäjiä olivat yliopiston suomenkieliset osakunnat: Eteläsuomalainen osakunta, Hämäläis-Osakunta, Satakuntalainen Osakunta, Varsinaissuomalainen osakunta, Wiipurilainen Osakunta ja Savolainen osakunta. Myöhemmin talossa ovat majailleet myös Karjalainen Osakunta, Kymenlaakson Osakunta, Östra Finlands Nation sekä Åbo Nation. Taloa on varsinkin osakuntien keskuudessa kutsuttu historiallisesti myös "Osakuntataloksi". 
1970-luvun alussa tilojen käyttö muuttui merkittävästi osakuntien menetettyä enemmistönsä HYY:n edustajistossa. HYY korotti paljon osakuntien vuokria, ja Uuteen ylioppilastaloon jäivät vain Savolainen ja Varsinaissuomalainen osakunta.
Uuden Ylioppilastalon juhlasalissa toimi vuodesta 1919 Bio Civis-elokuvateatteri. Elokuvateatterin nimeksi muuttui Bio-Bio vuonna 1929, kun teatterin vuokraajaksi tuli Abel Adamsin Filmi Näyttämö Oy. Uuden ylioppilastalon pihasiipi, jossa ylioppilaskunnan juhlasali ja Bio-Bio-elokuvateatteri sijaitsivat, purettiin 1979. Puretun siiven tilalle rakennettiin Hansatalo, jossa alkoi toimia uusi Adams Filmin Bio-Bio-elokuvateatteri sekä Helsingin yliopiston ylioppilaskunnan omistaman Gaudeamuksen Bio Illusion-elokuvateatteri, joka oli omistettu ranskalaiselle elokuvan pioneerille Georges Mélièsille. Ylioppilaskunta luopui Bio Illusionista vuonna 1992 kun Gaudeamus myi teatteri- ja levitystoimintansa KinoScreen Ltd:lle. Sekä Bio-Bion ja Bio Illusionin toiminta päättyi 1998. Teattereiden tilat olivat sittemmin osa Virgin Oil-ravintolaa
Rakennus.
Sisätilojen jako on lähinnä Wivi Lönnin käsialaa, kun Armas Lindgren vastasi fasadin ulkoasusta. 
Vuonna 1942 B-rappuun lisättiin kaksi kerrosta ja A-rappuun kattohuoneisto, joka nykyään tunnetaan eri opiskelijajärjestöjen keskuudessa vaihtelevasti nimillä Osis tai Vinni. 
Rakennuksen Ylioppilasaukiolle suuntautuvan pääsisäänkäynnin yläpuolella on neljä veistosta, jotka kuvanveistäjä Johannes Haapasalo teki Armas Lidgrenin ideoinnin mukaan. Vuolukiveen veistetyt hahmot kuvaavat neljää luonteenpiirrettä: melankolikko, sangviinikko, flegmaatikko ja koleerikko.
Ylioppilaskunnan omistamassa, Uuden ylioppilastalon ja Seurahuoneen muodostamassa kiinteistössä on toiminut vuodesta 2024 NH Collection Helsinki Grand Hansa -hotelli.. Uuden ylioppilastalon tornikupolissa, jonne opiskelijoilla ja muulla yleisöllä oli ennen pääsy, on nykyisin yksityinen cocktailbaari.